“หุ้นเอเชีย” เปิดบวก ขานรับงบ Q2 “บจ.” สหรัฐแกร่ง
“ตลาดหุ้นเอเชีย” เปิดบวกตามดาวโจนส์ นักลงทุนขานรับผลประกอบการไตรมาส 2/65 ที่สดใสของบริษัทจดทะเบียนสหรัฐ โดยเฉพาะบริษัทกลุ่มธุรกิจขุดเจาะน้ำมันและกลุ่มธนาคาร

“ตลาดหุ้นเอเชีย” เปิดบวกตามดาวโจนส์ นักลงทุนขานรับผลประกอบการที่สดใสของบริษัทจดทะเบียนสหรัฐ โดยเฉพาะบริษัทกลุ่มธุรกิจขุดเจาะน้ำมันและกลุ่มธนาคาร
20 ก.ค. 2565

ผู้สื่อข่าวรายงานว่า ตลาดหุ้นเอเชียเปิดแดนบวก ตามทิศทางดัชนีดาวโจนส์ตลาดหุ้นนิวยอร์กที่ปิดพุ่งขึ้นกว่า 700 จุดในวันอังคาร (19 ก.ค.65) ขานรับผลประกอบการที่แข็งแกร่งของบริษัทจดทะเบียน
ดัชนี NIKKEI 225 ตลาดหุ้นญี่ปุ่นเปิดวันนี้ที่ 27,295.95 จุด เพิ่มขึ้น 334.27 จุด หรือ +1.24%, ดัชนี HSI ตลาดหุ้นฮ่องกงเปิดวันนี้ที่ 20968.42 จุด เพิ่มขึ้น 307.36 จุด หรือ +1.49% และดัชนี SSE Composite ตลาดหุ้นจีนเปิดวันนี้ที่ 3,291.55 จุด เพิ่มขึ้น 12.12 จุด หรือ +0.37%
ขณะที่นักลงทุนขานรับผลประกอบการที่สดใสของบริษัทจดทะเบียนในสหรัฐ โดยเฉพาะบริษัทในกลุ่มธุรกิจขุดเจาะน้ำมันและกลุ่มธนาคาร หลังจากที่บริษัทฮัลลิเบอร์ตันเปิดเผยกำไรไตรมาส 2/65 พุ่งขึ้น 41% และคาดการณ์ว่าผลประกอบการของบริษัทจะขยายตัวแข็งแกร่งขึ้นอีก เนื่องจากความต้องการการขุดเจาะน้ำมันปรับตัวสูงขึ้น
นอกจากนี้ ตลาดยังได้แรงหนุนจากการเปิดเผยผลประกอบการที่ดีเกินคาดของสถาบันการเงิน ซึ่งช่วยให้นักลงทุนมีมุมมองบวกต่อภาคธนาคาร หลังจากที่ก่อนหน้านี้ โกลด์แมน แซคส์ เปิดเผยผลประกอบการสูงเกินคาดในไตรมาส 2/65
สำหรับความเคลื่อนไหวในภูมิภาคเช้านี้ ธนาคารกลางจีนประกาศคงอัตราดอกเบี้ยเงินกู้ลูกค้าชั้นดี (LPR) ประเภท 1 ปีที่ระดับ 3.7% และคงอัตราดอกเบี้ย LPR ประเภท 5 ปีไว้ที่ระดับ 4.45% ในวันนี้ ซึ่งสอดคล้องกับการคาดการณ์ของตลาด
ทั้งนี้ อัตราดอกเบี้ย LPR ประเภท 1 ปีของจีนเป็นดัชนีวัดอัตราดอกเบี้ยเงินกู้ของภาคเอกชน ส่วนอัตราดอกเบี้ย LPR ประเภท 5 ปีเป็นดัชนีวัดทิศทางอัตราดอกเบี้ยของภาคครัวเรือน ซึ่งรวมถึงอัตราดอกเบี้ยเพื่อการกู้จำนอง
ส่วนเมื่อวันที่ 15 ก.ค. 65 ที่ผ่านมา ธนาคารกลางจีนประกาศคงอัตราดอกเบี้ยเงินกู้ระยะกลาง (MLF) ระยะ 1 ปีซึ่งเป็นอัตราดอกเบี้ยนโยบายของจีนที่ระดับ 2.85% โดยอัตราดอกเบี้ย MLF ประเภท 1 ปีเป็นดอกเบี้ยเงินกู้ที่ปล่อยให้กับสถาบันการเงินบางกลุ่มในวงเงิน 1 แสนล้านหยวน (1.48 หมื่นล้านดอลลาร์)
 